CELEX: 32010L0034
Language: mt
Date: 2010-05-31 00:00:00
Title: Direttiva tal-Kummissjoni 2010/34/UE tal- 31 ta’ Mejju 2010 li temenda l-Anness I tad-Direttiva tal-Kunsill 91/414/KEE fir-rigward tal-estensjoni tal-użu tas-sustanza attiva penconazole  (Test b’relevanza għaż-ŻEE)

1.6.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 134/73
            
         DIRETTIVA TAL-KUMMISSJONI 2010/34/UE
   tal-31 ta’ Mejju 2010
   li temenda l-Anness I tad-Direttiva tal-Kunsill 91/414/KEE fir-rigward tal-estensjoni tal-użu tas-sustanza attiva penconazole
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari l-Artikolu 6(1) tagħha,
   Billi:
   
               (1)
            
            
               Skont id-Direttiva tal-Kummissjoni 2009/77/KE (2), il-penconazole ġie inkluż bħala sustanza attiva fl-Anness I tad-Direttiva 91/414/KEE, bid-dispożizzjoni speċifika li l-Istati Membri jistgħu jawtorizzaw biss l-użi fis-serer u li n-notifikatur għandu jibgħat iktar informazzjoni dwar l-imġiba tal-metabolit tal-ħamrija U1, u xi jsir minnu, sal-31 ta’ Diċembru 2011.
            
         
               (2)
            
            
               Fis-6 ta’ Mejju 2009, in-notifikatur bagħat l-informazzjoni meħtieġa lill-Ġermanja, li kienet maħtura bħala l-Istat Membru relatur skont ir-Regolament (KE) Nru 451/2000 (3). Il-Ġermanja evalwat l-informazzjoni addizzjonali u, fis-6 ta’ Novembru 2009, bagħtet lill-Kummissjoni addendum għall-abbozz tar-rapport tal-evalwazzjoni dwar il-penconazole, li kien iċċirkolat għall-kummenti lill-Istati Membri l-oħra u lill-Awtorità Ewropea għas-Sigurtà fl-Ikel (EFSA). Fil-kummenti li waslu ma tqajmux oġġezzjonijiet kbar u l-Istati Membri l-oħra u l-EFSA ma semmew ebda punt li jista’ jeskludi l-estensjoni tal-użu. L-abbozz tar-rapport tal-evalwazzjoni, flimkien ma’ dak l-addendum, ġie rivedut mill-Istati Membri u mill-Kummissjoni fi ħdan il-Kumitat Permanenti dwar il-Katina Alimentari u s-Saħħa tal-Annimali u ġie ffinalizzat fil-11 ta’ Mejju 2010 fil-format tar-rapport ta’ reviżjoni tal-Kummissjoni għall-penconazole.
            
         
               (3)
            
            
               L-informazzjoni l-ġdida dwar l-imġiba tal-metabolit U1, u xi jsir minnu, mibgħuta min-notifikatur u l-evalwazzjoni l-ġdida mwettqa mill-Istat Membru relatur indika li l-prodotti għall-protezzjoni tal-pjanti li fihom il-penconazole jistgħu jkunu mistenija, b’mod ġenerali, li jissodisfaw ir-rekwiżiti stipulati fl-Artikolu 5(1)(a) u (b) tad-Direttiva 91/414/KEE, partikolarment għall-użi intenzjonati kif stipulat fid-dossier oriġinali li ġew eżaminati u analizzati fid-dettall fir-rapport tar-reviżjoni tal-Kummissjoni. Għaldaqstant, ma għadx baqa’ l-bżonn li l-użu tal-penconazole jiġi ristrett għas-serer, kif inhu stipulat fid-Direttiva 91/414/KEE kif emendata mid-Direttiva 2009/77/KE.
            
         
               (4)
            
            
               Bla ħsara għal din il-konklużjoni, jixraq li jinkiseb iktar tagħrif dwar ċerti punti speċifiċi. L-Artikolu 6(1) tad-Direttiva 91/414/KE jistipula li l-inklużjoni ta’ sustanza fl-Anness I tista’ tiġi suġġetta għal xi kundizzjonijiet. Għalhekk, jixraq li n-notifikatur jiġi mitlub jibgħat iktar informazzjoni dwar l-imġiba tal-metabolit tal-ħamrija CGA179944, u xi jsir minnu, f’ħamrija aċidika.
            
         
               (5)
            
            
               Għaldaqstant, jixraq li d-Diretttiva 91/414/KEE tiġi emendata skont dan.
            
         
               (6)
            
            
               Il-miżuri stipulati f’din id-Direttiva huma skont l-opinjoni tal-Kumitat Permanenti fuq il-Katina Alimentari u s-Saħħa tal-Annimali,
            
         ADOTTAT DIN ID-DIRETTIVA:
   Artikolu 1
   L-Anness I tad-Direttiva 91/414/KEE huwa emendat kif stipulat fl-Anness ta’ din id-Direttiva.
   Artikolu 2
   L-Istati Membri għandhom jadottaw u jippubblikaw, qabel it-30 ta’ Ġunju 2010, il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva. Għandhom jgħaddu minnufih lill-Kummissjoni t-test ta’ dawn id-dispożizzjonijiet u tabella tal-korrelazzjoni bejn dawn id-dispożizzjonijiet u din id-Direttiva.
   Għandhom japplikaw dawn id-dispożizzjonijiet mill-1 ta’ Lulju 2010.
   Meta l-Istati Membri jadottaw dawn id-dispożizzjonijiet, dawn għandu jkollhom referenza għal din id-Direttiva jew għandhom ikunu akkumpanjati minn din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif trid issir din ir-referenza.
   Artikolu 3
   Din id-Direttiva għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 4
   Din id-Direttiva hi indirizzata lill-Istati Membri.
   
      Magħmul fi Brussell, il-31 ta’ Mejju 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 230, 19.8.1991, p. 1.
   
      (2)  ĠU L 172, 2.7.2009, p. 23.
   
      (3)  ĠU L 55, 29.2.2000, p. 25.
   
      ANNESS
      Fl-Anness I tad-Direttiva 91/414/KEE, il-kolonna “Dispożizzjonijiet speċifiċi” tar-ringiela 292 hija emendata kif ġej:
      
                  (1)
               
               
                  Il-Parti A tinbidel b’dan li ġej:
                  “PARTI A
                  L-użu bħala fungiċida biss jista’ jiġi awtorizzat.”
               
            
                  (2)
               
               
                  Fir-raba’ paragrafu tal-Parti B tal-ewwel sentenza:
                  “L-Istati Membri kkonċernati għandhom jitolbu li tingħata iktar informazzjoni dwar id-destin u l-imġiba tal-metabolit tal-ħamrija U1.”
                  għandu jinbidel bi:
                  “L-Istati Membri kkonċernati għandhom jitolbu li tingħata iktar informazzjoni dwar l-imġiba tal-metabolit tal-ħamrija CGA179944, u xi jsir minnu, fil-ħamrija aċidika.”